‘Plaas hy my eerder geslaan het …’‘n Verligte Carine van Staden vandeesweek buite die hof waar Jacob Marakalla 18 jaar tronkstraf opgelê is. (Foto: Tania Heyns/Maroela Media) Carine van Staden voel geregtigheid het ná vier jaar eindelik geskied. Tog is sy ontneem van die lewe wat sy voor 10 Augustus 2017 gelei het. Op dié dag het sy die voormalige weermagkorporaal Jacob Marakalla oor sy roekelose bestuur in die noorde van Pretoria gekonfronteer, waarna hy haar ten aanskoue van haar verloofde in spitsverkeer geskiet het. As gevolg hiervan is die voormalige skopboks-kampioen later medies ongeskik verklaar vir werk en sukkel sy steeds met haar fisieke én geestelike gesondheid. Die hofsaak self het emosionele letstels op die 32-jarige gelaat. “Ek weet watter soort persoon ek is, maar hy het my as so ’n slegte persoon [in die hof] uitgemaak. Die [verdediging] het my so verneder dat ek hulle amper in ’n stadium begin glo het. “Ek het nog nooit kwaad geword nie en die eerste keer dat ek kwaad raak en die ou nader, word ek geskiet.” Jacob Marakalla (regs) en sy regsverteenwoordiger, Vusi Siwela, wag tydens ‘n vorige verskyning vir die hofverrigtinge om te begin. (Foto: Tania Heyns/Maroela Media) Marakalla kon haar eerder net geslaan het, het Carine aan Maroela Media gesê, nadat Marakalla vroeër vandeesweek tot 18 jaar tronkstraf gevonnis is. Maroela Media het vroeër berig Marakalla se weermagvoertuig het Carine en haar verloofde, Johan Harmse, se motorfiets in die verkeer getref. Toe sy hom daaroor konfronteer, het hy haar in die linkerbors geskiet en sy vuurwapen op Johan gerig voordat die verkeerslig groen geword en hy weggery het. Carine moes intussen verskeie operasies ondergaan om die skade aan haar longe te herstel. Fisieke én emosionele skade Carine van Staden destyds in die hospitaal nadat sy in die bors geskiet is. (Foto: Verskaf) Carine, voorheen ’n kranige atleet, sou later daardie jaar aan die wêreldkampioenskapsreeks vir skopboks deelneem. Van dié sport is daar nou nie meer sprake nie en Carine verkeer steeds in pyn wanneer sy hoes of nies. Sy is ná die voorval medies ongeskik verklaar om te werk en woon sedertdien weer by haar ouers. “Ek kan al vir die afgelope vier jaar niks doen nie. Ek raak van my kop af by die huis. Ek wil besig wees. Ek wil goed doen. Ek is 32 jaar oud en my lewe is daarmee heen.” Luidens voorvonnisverslae en slagofferimpakverslae wat by die hof ingedien is, ly Carine sedert die voorval aan chroniese pyn, asook depressie, angs en hiperbewustheid. Sy ontvang behandeling by ’n sielkundige en psigiater. “Die voorval het ’n beduidende fisieke, sielkundige, verhoudings- en beroepsinvloed op die slagoffer gehad,” lui een van die verslae. “As dit nie vir Johan was nie, weet ek nie,” vertel Carine. Carine van Staden en haar verloofde, Johan Harmse. (Foto: Verskaf) “Hy kyk na my wanneer ek siek is. Daar is nagte wat hy my moet wakker maak, want ek kry nie asem nie en verstik soos ek hoes. Ek het ook al ’n paniekaanval in die kar gekry en nie asem gekry nie.” Marakalla se verweer was deurgaans dat hy gedink het sy voertuig word gekaap en dat hy uit noodweer opgetree het. Landdros Piet Nel het egter bevind dat Marakalla se lewe nooit in gevaar was toe hy daardie skoot afgevuur het nie en hom skuldig bevind op aanklagte van poging tot moord, die rig van ’n vuurwapen, roekelose of nalatige bestuur en die versuim om hulp op ’n ongelukstoneel te verleen. ’n Maatskaplike werker het intussen ná samesprekings met Marakalla bevind dat hy steeds nie bereid is om die ware weergawe van gebeure voor te lê nie en geen verantwoordelikheid vir die voorval aanvaar nie. Hy toon volgens die maatskaplike werker ook geen berou vir sy optrede nie.